#JongStemme: ŉ Ander soort pandemie in 2022Deur Liza Buys Liza Buys Suid-Afrikaners het sedert die Covid-19-uitbreking in 2020 streng regulasies gevolg wat deur die krisis-komitee (die Covid-19-bevelsraad) uitgedink is. Ons het paranoïes met maskers rondgeloop en elke dag van die skokkende statistiek in die media gehoor – alles terwyl daar ŉ groter krisis is. Maar ons kyk anderpad… Ek word dikwels as “groen” bestempel en word gereeld op die skouer geklop omdat die wêreld kwansuis meer “sulkes” benodig. Ek drink nie groen tee nie. Ek steek nie lekkerruik-kerse in my kamer aan nie. Ek skree nie: “Save the turtles!” nie. Ek is bloot iemand wat erken dat die manier waarop die mensdom die aarde bewoon, die natuur se dood en uiteindelik lewe se dood kan beteken. Iemand wat dink oor die goed in my trollie. Ek is ook iemand wat erken dat ék ŉ verantwoordelikheid het. As verbruiker het ek die vryheid om keuses te maak (byvoorbeeld plastieksak of lapsak of geen sak). Ons is so gewoond aan die gerief van ŉ plastieksak, dat twee brode te swaar is om sonder een te dra. Ek kan ook kies of ek die komplementêre, nuttelose, plastiek Checkers-speelding gaan huis toe neem of nie. Ek kan sekere vissoorte in die winkels vermy omdat ek weet dat dit nie op ŉ volhoubare manier op die rakke is nie. Ek kan eerder verby die een-vir-een verpakte piesangs hou. Ek kan erken dat die plastieksakkie waarin ek my twee uie in die winkel sit om geweeg te word, onnodige enkelgebruik-plastiek is en dit bloot nie gebruik nie. “Wat help dit?” “Hoe sal ék ŉ verskil kan maak?” As almal in Suid-Afrika byvoorbeeld plastiekinkopiesakke die koue skouer gee, sal die plastieksakke wat in bome inwaai en in die see opeindig iets van die verlede wees! Nou vra ek – waar is die krisiskomitee vir die plastiekpandemie? Waar is die daaglikse nuusberigte oor plastiekstatistiek? Waar is die wetgewing wat die aarde sal beskerm? In Rwanda is dit teen die wet om plastieksakke te gebruik, in te voer of te produseer. Tronkstraf of groot boetes word aan oortreders opgelê. Hulle besef dat Jan Alleman verantwoordelik is vir oorvol stortingsterreine, verstopte waterafvoersisteme en natuurlik verswakte waterkwaliteit. Hoe durf mense beweer dat ons nie ŉ verskil kan maak nie? Dat die toestand van die aarde slegs te wyte aan groot fabrieke en myne is? Hoor niemand die skreeuende alarms nie? Ek dink ons, as verbruikers, moet net ŉ bietjie begin dink. Dink oor dit wat ons koop. Dink oor die mense wat die produkte gemaak het. Dink oor die prosesse wat gevolg is om die produk op die rakke te kry. Dink oor waar dít wat ons koop gaan opeindig. Doen navorsing en erken jou verantwoordelikheid voordat die plastiekpandemie ons wurg. Dit is nié net die sogenaamde “groenes” wat ŉ rol kan speel nie, maar inderdaad elkeen van ons. #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en raad met jou loopbaan.